section_heading: Vojna karijera
paragraph_text: Gerhard Tappen rođen je 3. srpnja 1866. u Esensu. Sin je Theodora Tappena i Johanne Schmeding. U prusku vojsku stupio je kao dobrovoljac u travnju 1885. služeći u 15. pukovniji poljskog topništva. Od 1888. pohađa vojnu školu za topništvo i inženjeriju, a od 1893. godine Prusku vojnu akademiju. Te iste godine promaknut je u čin poručnika. Po završetku vojne akademije, ponovno od 1896. služi u 15. pukovniji poljskog topništva. Od 1897. služi u Glavnom stožeru, da bi se od 1899. nalazio na službi u stožeru XVI. korpusa smještenog u Metzu. Te iste godine unaprijeđen je u čin satnika.